- ఆర్ధిక బిల్లు మద్దతుతో ముందుకు
- సెన్సెక్స్‌లో 479 పాయింట్లు ర్యాలీ
ముంబయి : పార్లమెంట్‌ దిగువ సభలో ఆర్ధిక బిల్లుకు ఆమోదం లభించడంతో వరుస నష్టాల నుంచి దేశీయ స్టాక్‌ మార్కెట్లకు భారీ మద్దతు లభించింది. వరుసగా మూడు వారాలుగా నష్టాలు చవి చూస్తున్న మార్కెట్లకు ఆటో, చమురు సూచీల మద్దతుతో సోమవారం బిఎస్‌ఇ సెన్సెక్స్‌ 479.28 పాయింట్లు లేదా 1.77 శాతం ర్యాలీతో 27,490.59కి చేరింది. 2015 మార్చి 30 తర్వాత ఒకే రోజు ఈ స్థాయిలో రాణించడం ఇదే తొలిసారి. నేషనల్‌ స్టాక్‌ ఎక్సేంజీ నిఫ్టీ 150.45 పాయింట్లు లేదా 1.84 శాతం పెరిగి 8,331.95 వద్ద నమోదయ్యింది.
గత గురువారం ఆర్ధిక బిల్లు 2015-16కు లోకసభలో ఆమోదం లభించడంతో మార్కెట్లపై విశ్వాసాన్ని పెంచింది. ఈ బిల్లులో విదేశీ మదుపర్ల లాభాలపై పన్ను వసూళ్ల ప్రతిపాదనను ప్రభుత్వం వెనక్కి తీసుకొంటున్నామని బిజెపి ప్రభుత్వం ప్రకటించింది. దీంతో విదేశీ మదుపర్లు కొనుగోళ్లకు మొగ్గు చూపారు. ఈ ఏడాది ఏప్రిల్‌ మాసంలో వాహన అమ్మకాల్లో వృద్ధి చోటు చేసుకోవడంతో ఆటోమొబైల్‌ కంపెనీల సూచీల ర్యాలీకి మద్దతు చేశాయి. రంగాల వారిగా బిఎస్‌ఇలో ఆయిల్‌ అండ్‌ గ్యాస్‌ అత్యధికంగా 3.52 శాతం రాణించింది. ఇదే క్రమంలో పిఎస్‌యు సూచీ 3.01 శాతం, రియాల్టీ 2.51 శాతం, వైద్య సూచీ 2.35 శాతం చొప్పున పెరిగాయి.
ఒఎన్‌జిసి 7.5 శాతం, బజాజ్‌ ఆటో 7.4 శాతం, సిప్లా 5.8 శాతం, మహీంద్రా అండ్‌ మహీంద్రా 4.72 శాతం, భెల్‌ 3.29 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఐసిఐసిఐ బ్యాంకు 0.63 శాతం, టాటా మోటార్స్‌ 0.34 శాతం, ఎల్‌అండ్‌టి 0.12 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. పెట్రో ధరలు పెరగడంతో హెచ్‌పిసిఎల్‌, బిపిసిఎల్‌, ఐఒసి షేర్లకు మద్దతు లభించింది. బిఎస్‌ఇలో మిడ్‌క్యాప్‌ సూచీ 1 శాతం, స్మాల్‌క్యాప్‌ సూచీ 2 శాతం చొప్పున రాణించాయి. మొత్తంగా మదుపర్ల మద్దతుతో 1,955 స్టాక్స్‌ లాభాల్లో ముగియగా, మరో 832 స్టాక్స్‌ ప్రతికూలతలో నమోదయ్యాయి.
ఆర్ధిక బిల్లులో విదేశీ మదుపర్ల లాభాలపై పన్ను (మాట్‌)పై ప్రభుత్వం వెనక్కి తగ్గడంతో మార్కెట్లపై విశ్వాసం పెరిగిందని బ్రోకర్లు పేర్కొన్నారు. ఎఫ్‌పిఐలు తమ లాభాలపై రూ.6,5007 కోట్లు చెల్లించాలని ఆదాయపు పన్ను శాఖ ఇది వరకు నోటీసులు జారీ చేయడంతో గత 12 సెషన్లలో విదేశీ మదుపర్లు రూ.38వేల-రూ.45వేల కోట్ల వరకు ఈక్వీటీలు తరలించుకుపోయారు. విదేశీ మదుపర్ల పరోక్ష బెదిరింపుల నేపధ్యంలో ఆర్ధిక శాఖ మంత్రి ఆరుణ్‌ జైట్లీ తమ ప్రతిపాదనను వెనక్కి తీసుకున్నారు. ప్రభుత్వ రంగ చమురు సంస్థలకు ఇస్తున్న సబ్సీడీలనూ త్వరలోనే పూర్తిగా ఎత్తివేయనున్నారన్న సంకేతాలు చమురు కంపెనీలకు షేర్లకు మద్దతు లభించింది. ఈ పరిణామాలకు తోడు మరోవైపు ఇప్పటికే గత మూడు వారాల నుంచి మార్కెట్లు భారీగా పడిపోవడంతో, షేర్ల ధరలు కూడా దిగివచ్చాయి. దీంతో మదుపర్లు కూడా కొనుగోళ్లకు ఆసక్తి చూపారని బ్రోకర్లు పేర్కొన్నారు.
మీ స్నేహితులకు రికమెండ్ చెయ్యండి